Oksitanija (regionas)
Oksitanija (pranc. Occitanie, oks. Occitània) – administracinis regionas Prancūzijos pietuose. Sudarytas 2016 m. iš Langedoko-Rusijono ir Pietų-Pirėnų regionų. Užima 72 724 km² plotą ir turi 5,9 mln. gyventojų (2017). Oksitanijos administracinis regionas apima Oksitanijos istorinės ir kultūrinės srities centrinę dalį. Centras – Tulūza. Pietryčiuose krantus skalauja Viduržemio jūros Liono įlanka. Pietuose ribojasi su Ispanija ir Andora, vakaruose – su Naujosios Akvitanijos, šiaurėje – su Overnės-Ronos-Alpių, rytuose – su Provanso-Alpių-Žydrojo Kranto administraciniais regionais. Regionas įkurtas pagal 2014 m. regionų pertvarkos planą. 2015 m. pabaigoje išrinkta regiono taryba (Conseil régional).